
Kommunedirektørens innstilling
1. Bystyret vedtar lokal forskrift om satser for beregning av grunntilskudd til private barnehager i Porsgrunn kommune for tilskuddsåret 2027, slik den følger som vedlegg 1 til saken. 
2. Forskriften kunngjøres i Norsk Lovtidend og trer i kraft 01.01.2027.
3.Kommunedirektøren gis fullmakt til å foreta nødvendige tekniske justeringer av satsene som følger direkte av endelig sentralt vedtatt kommunal deflator og sentralt bestemte endringer som påvirker satsberegningen, herunder endringer i maksimalpris for foreldrebetaling. Justerte satser innarbeides i forskriften og formidles til de private barnehagene. 
 


SAKSUTREDNING
Bakgrunn for saken
Barnehageloven er supplert med «Forskrift om finansiering av private barnehager». Forskriften trer i kraft 1. januar 2027. 
Tilskudd til private barnehager er fra tilskuddsåret 2027, delt opp i tre deler som består av:
Driftstilskudd (grunntilskudd), beregnes på grunnlag av kommunale barnehagers driftsutgifter per barn. 
Eiendomstilskudd, er en nasjonal sats fastsatt av Kunnskapsdepartementet.
Pensjonstilskudd, beregnes med utgangspunkt i den enkelte private barnehages lønnsgrunnlag, antall årsverk og en fastsatt prosentsats som skal gjenspeile barnehagens pensjonsordning
Fra og med tilskuddsåret 2027 skal kommunen fastsette satser for beregning av grunntilskudd til private barnehager i lokal forskrift. 
Ny lokal forskrift må utarbeides for påfølgende tilskuddsår. Den lokale forskriften skal inneholde sats for grunntilskudd for neste tilskuddsår på bakgrunn av den sentrale forskriften om finansiering av private barnehager. Eiendomstilskudd og pensjonstilskudd skal ikke inngå som en del av den lokale forskriften. 
Forskriften skal gi det rettslige grunnlaget for kommunens tilskuddsberegning og sikre at private barnehager får tilskudd i tråd med gjeldende regelverk. jf. §1 I finansieringsforskriften. Kommunen gir forskrift om satser for beregning av grunntilskudd etter § 6, § 17 første ledd og § 18 første ledd til private barnehager. Dersom kommunen har holdt utgifter utenfor beregningen av grunntilskuddet på grunn av særlige driftsforutsetninger eller særlige behov i barnegruppen jf. barnehageloven § 19a andre ledd, skal kommunen gi forskrift om satser for beregning av ekstra grunntilskudd etter § 9. Porsgrunn kommune har ikke hatt ekstrautgifter på grunn av særlige driftsforutsetninger eller særlige behov i barnegruppen som er holdt utenfor beregningsgrunnlaget. 
For ordinære barnehager skal kommunen fastsette én sats for barn over tre år og én sats for barn under tre år, der barn under tre år skal vektes 1,8 ganger høyere enn barn over tre år. 
 
 
 
 
Saksfremstilling
Satsene for tilskuddsåret 2027 bygger på kommunens regnskapstall og øvrige beregningsforutsetninger i samsvar med nasjonalt regelverk. Beregningen er gjennomført med utgangspunkt i KS og PBL sin beregningsmodell, som benyttes som støtte for å sikre en etterprøvbar og ensartet beregning.
Formålet med saken er å fastsette en lokal forskrift om beregning av satser for grunntilskudd til private barnehager. Forskriften skal bidra til forutsigbare rammer for tilskuddsforvaltningen og sikre likebehandling av private ordinære barnehager i kommunen.
Ny Forskrift om finansiering av private barnehager ble kunngjort av Kunnskapsdepartementet den 24. mars 2026. Forskriften trådte i kraft 1. august 2026 og gjelder fra og med tilskuddsåret 2027. Tidligere forskrift om tildeling av tilskudd til private barnehager oppheves 31. desember 2026. Etter forskriftens § 1 skal kommuner med private barnehager fastsette lokal forskrift for beregning av satser for grunntilskudd til private barnehager. Dette omfatter mer enn 200 kommuner i Norge. Kunnskapsdepartementet har satt frist til 30. november 2026 for å utarbeide, sende på høring, behandle innspill til, fastsette og kunngjøre lokal forskrift for tilskuddsåret 2027. Arbeidet har medført en betydelig administrativ oppgave for kommunene.
KS har i samarbeid med PBL utarbeidet maler, beregningsverktøy og veiledningsmateriell som kommunene har fått tilgang til. KS har også gjennomført en rekke webinarer om den nye forskriften. Porsgrunn kommune har benyttet disse ressursene i arbeidet med den lokale forskriften. Statsforvalteren i Vestfold og Telemark gjennomførte 28. august 2026 et veiledningsmøte for kommunene om forståelsen av den nye forskriften. Fra Porsgrunn kommune deltok representanter fra Økonomi- og strategiavdelingen og barnehagemyndigheten. Områdeleder for barnehagene og rådgiver i stab oppvekst har også bidratt i arbeidet.
Forslaget til forskrift har vært på høring i perioden 3. juli til 4. september, før endelig behandling. Høringen ble kunngjort til alle berørte parter og publisert på kommunens hjemmesider. Forskriften skal utarbeides, høres, fastsettes og kunngjøres i samsvar med reglene i forvaltningsloven kapittel VII, herunder §§ 37 og 38.
Høringsutkastet bygget på kommuneregnskapet for 2025 og foreslo satser på 287 570 kroner for barn under tre år og 151 574 kroner for barn over tre år. Etter gjennomgang av høringssvar og ny kontroll av beregningsgrunnlaget, ble satsene justert til 293 257 kroner per barn under tre år og 154 902 kroner per barn over tre år. Satsene er basert på foreløpige deflatoranslag og skal ikke legges til grunn som endelige satser før beregningene er oppdatert og kvalitetssikret. Porsgrunn kommune har ikke kommunale familiebarnehager eller åpne barnehager. Private tilbud av disse typene omfattes derfor av nasjonalt fastsatte satser. 
Kommunen inviterte eiere og ledere i private barnehager til et informasjons- og dialogmøte 18. august 2026. Formålet var å gi informasjon om høringen, svare på spørsmål og motta innspill i god tid før høringsfristen.Barnehagene informerte i møtet den 18. august at de ville ivareta sine synspunkter gjennom fra PBLs høringssvar. 
Det kom høringssvar fra NHO Geneo, Private Barnehagers Landsforbund og Norlandia Preschools AS. Høringsinnspillene er sammenstilt og besvart i innspillsmatrisen som følger saken. Endelige satser settes inn i forslaget til lokal forskrift i vedlegg 1 når beregningen er oppdatert etter statsbudsjett for 2027 og kvalitetssikret. 
Rettslig grunnlag
Barnehageloven §§ 19 og 19 a regulerer retten til tilskudd og beregningen av grunntilskudd. 
Finansieringsforskriften § 1 pålegger kommunen å fastsette satsene i forskrift. 
Forvaltningsloven kapittel VII gjelder for utredning, høring, formkrav og kunngjøring. 
Høringsinnspill og vurdering
Se vedlegg og innspillsmatrise for full oversikt.
Hovedpunkter: Beregningsgrunnlaget er kontrollert og feil er rettet.
Den største gruppen merknader gjelder spørsmålet om utgifter som er holdt utenfor grunntilskuddet. Høringsinstansene anfører at slike utgifter enten må ha hjemmel i barnehageloven § 19 a andre ledd og inngå i en sats for ekstra grunntilskudd, eller tilbakeføres til grunnlaget for ordinært grunntilskudd. Kommunedirektøren kan ikke slutte seg til denne forståelsen.
Barnehageloven § 19 a skiller mellom:
utgifter som ikke anses som ordinære driftsutgifter og derfor faller utenfor grunntilskuddet etter første ledd, eksempelvis lærlinger og kostnader knyttet til vedtak etter kapittel VII, og
ordinære driftsutgifter som holdes utenfor etter andre ledd fordi de er knyttet til særlige driftsforutsetninger eller særlige behov i barnegruppen.
Bare den sistnevnte kategorien kan gi grunnlag for ekstra grunntilskudd. Porsgrunn kommune har ikke holdt utgifter utenfor etter andre ledd. Vilkårene for ekstra grunntilskudd etter finansieringsforskriften § 9 er derfor ikke oppfylt.
De kommunale barnehagene oppfylte samlet både bemanningsnormen og pedagognormen i 2025. Det foreligger derfor heller ikke grunnlag for ekstra grunntilskudd etter forskriften § 11.
NHO Geneo har foreslått at den lokale forskriften utformes etter organisasjonens modellforskrift, med bestemmelser om beregningsgrunnlag, dokumentasjonskrav, pensjons- og eiendomstilskudd, medvirkning ved endringer og krav til innholdet i enkeltvedtak. Kommunedirektøren anbefaler ikke dette. Store deler av modellforskriften gjengir nasjonalt regelverk eller regulerer forhold som kommunen ikke har forskriftskompetanse til å fastsette. En lokal gjengivelse av slike bestemmelser vil kunne bli utdatert dersom det nasjonale regelverket endres. Hensynene bak forslaget, herunder innsyn, etterprøvbarhet og medvirkning, vurderes som legitime. Disse hensynene ivaretas imidlertid gjennom beregningsdokumentasjonen, saksframlegget og enkeltvedtakene. Forvaltningsloven gir dessuten barnehagene rett til begrunnelse, innsyn og klage.
Vurdering av barns beste
Forskriften gjelder finansiering på systemnivå. Korrekte og forutsigbare satser skal bidra til stabile rammer for de private barnehagene og dermed for barnas barnehagetilbud. Saken gjelder ikke vurderinger av enkeltbarn. 
Kommunedirektørens vurdering
Kommunedirektøren anbefaler at bystyret vedtar en avgrenset lokal forskrift om beregning av satser for grunntilskudd til private barnehager for 2027.
Forskriften regulerer de forholdene kommunen etter finansieringsforskriften er pålagt å fastsette, og gir et tydelig og etterprøvbart grunnlag for beregning av tilskudd til private ordinære barnehager.
Kommunedirektøren følger KS' anbefaling om ikke å innarbeide bestemmelser fra NHO Geneos modellforskrift som enten gjentar nasjonalt regelverk eller gjelder forhold kommunen ikke har forskriftskompetanse til å regulere.
Endelige satser må bygge på oppdaterte og kvalitetssikrede beregninger. Det foreslås derfor at administrasjonen gis fullmakt til å foreta tekniske justeringer som følger direkte av endelig kommunal deflator og sentralt fastsatte endringer, herunder eventuelle endringer i maksimalpris for foreldrebetaling.
Fullmakten omfatter ikke materielle endringer i forskriften eller beregningsforutsetningene.
 
Effekten av saken 
 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	x	 	 
Konsekvens for miljøet på kort og lang sikt 	 	x	 	 
Økonomiske konsekvenser i et langt perspektiv	 	x	 	 
Konsekvens for folkehelsen, herunder vurdering av 	tilpasning til aldersvennlig samfunn	 	x	 	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.

